**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLASIŲ IR PRIEŠMOKYKLINIO UGDYMO GRUPIŲ SKAIČIAUS SAVIVALDYBĖS ŠVIETIMO ĮSTAIGOSE 2014-2015 MOKSLO METAMS NUSTATYMO” PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – kiekvienais mokslo metais Lietuvos Respublikos švietimo ir mokslo ministro nustatyta tvarka turi būti nustatomas savivaldybės bendrojo ugdymo klasių ir priešmokyklinio ugdymo grupių skaičius.

Sprendimo projekto tikslas – užtikrinti Klaipėdos miesto savivaldybės mokyklinio ir priešmokyklinio amžiaus asmenų, taip pat ir suaugusiųjų, mokymąsi pagal bendrojo ir priešmokyklinio ugdymo programas.

Sprendimo projekto uždavinys – patikslinti 2014 m. kovo mėn. 27 d. sprendimu Nr. T2-52 nustatytą klasių, priešmokyklinio ugdymo grupių skaičių savivaldybės švietimo įstaigose 2014-2015 mokslo metams.

**2. Projekto rengimo priežastys ir kuo remiantis parengtas sprendimo projektas.**

 Sprendimo projektas parengtas, vadovaujantis priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, patvirtintu Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019 (Lietuvos Respublikos švietimo ir mokslo ministro 2011 m. gruodžio 28 d. įsakymo Nr. V-2548 pakeitimas). Šiuo teisės aktu nurodoma, kad biudžetinių įstaigų savininko teises ir pareigas įgyvendinanti institucija kiekvienais kalendoriniais metais iki kovo 31 d. nustato savivaldybės švietimo įstaigoms komplektuojamų klasių skaičių ir mokinių skaičiaus vidurkį pagal vykdomas bendrojo ugdymo programas bei priešmokyklinio ugdymo grupių skaičių ir jose ugdomų vaikų skaičiaus vidurkį kitiems mokslo metams, o iki rugsėjo 1 d. ši institucija klasių (grupių) skaičių turi patikslinti.

Šiuo sprendimo projektu 2014-2015 mokslo metais iš viso sukomplektuotos 746 bendrojo ugdymo klasės (2013-09-01 buvo - 753), iš jų – 13 (buvo - 6) jaunimo klasių Klaipėdos Ievos Simonaitytės pagrindinėje mokykloje, 29 (buvo - 29) specialiąsias klases 7-21 metų asmenims, turintiems specialiųjų ugdymosi poreikių, dviejose Klaipėdos specialiosiose (Litorinos, „Medeinės“) mokyklose bei 19 (buvo - 21) suaugusiųjų klasių reorganizuotų Klaipėdos Salio Šemerio ir Naujakiemio suaugusiųjų gimnazijų pagrindu nuo 2014 m. rugpjūčio 26 d. pradėsiančioje veikti Klaipėdos suaugusiųjų gimnazijoje.

Reorganizavus Klaipėdos Andrejaus Rubliovo pagrindinę mokyklą, prijungiant ją prie Klaipėdos „Santarvės“ pagrindinės mokyklos, pastarojoje klasių skaičius, lyginat 2013-2014 mokslo metus su 2014-2015 mokslo metais, padidėjo nuo 23 iki 27.

Vertinant pirmųjų klasių komplektavimo mieste situaciją (be specialiųjų mokyklų klasių) sukomplektuota 6 klasėmis daugiau (apie 130 vaikų) nei 2013-2014 mokslo metais.

Taip pat šiuo sprendimo projektu nustatomos 94 priešmokyklinio ugdymo grupės (2013-09-01 buvo - 91), iš jų 80 bendrųjų (buvo – 78) grupių lietuvių ir 14 bendrųjų (buvo – 13) grupių rusų mokoma kalba bei 7 specialiosios (buvo – 5) grupės didelių ar labai didelių specialiųjų ugdymosi poreikių turintiems vaikams.

Šiuo sprendimo projektu nustatomas klasių ir grupių skaičius 2014-2015 mokslo metams, atsižvelgus į realią komplektavimo situaciją 2014 m. liepos 17 d. duomenimis.

**3. Kokių rezultatų laukiama.**

Šiuo sprendimo projektu siekiama užtikrinti mokymo ir mokymosi prieinamumą, tinkamai pasiruošti 2014-2015 mokslo metų ugdymo proceso organizavimui.

**4. Sprendimo projekto rengimo metu gauti specialistų vertinimai.**

 Buvo atsižvelgta į savivaldybės švietimo įstaigų vadovų siūlymus, analizuoti Mokinių registro duomenys.

**5. Išlaidų sąmatos, skaičiavimai, reikalingi pagrindimai ir paaiškinimai.**

 Nėra.

**6. Lėšų poreikis sprendimo įgyvendinimui.**

 Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės: atsižvelgiant į šį sprendimo projektą, savivaldybės švietimo įstaigose bus tikslingai vykdomas mokinių (vaikų) priėmimas, bus galima planuoti mokytojų darbo krūvį 2014-2015 mokslo metams.

Neigiamos pasekmės: gali būti, kad ne visos nustatytos klasės (grupės) bus sukomplektuotos pagal mokinio krepšelio metodiką, todėl po rugsėjo 1 d. gali tekti jas iškomplektuoti.

PRIDEDAMA.

1. Klaipėdos miesto savivaldybės tarybos 2014 m. kovo 27 d. sprendimo Nr. T2-52 „Dėl klasių ir priešmokyklinio ugdymo grupių skaičiaus bei mokinių skaičiaus vidurkio savivaldybės švietimo įstaigose 2014–2015 mokslo metais nustatymo“ išrašas, 8 lapai.
2. Teisės aktų, nurodytų sprendimo projekto įžangoje, išrašai,1 lapas.

Švietimo skyriaus vedėjo pavaduotoja, Virginija Kazakauskienė

 vaduojanti Švietimo skyriaus vedėją